b'\n_START_ARTICLE_\nMatvej Ivanovi\xc4\x8d Platov\n_START_SECTION_\n\xc5\xbdivljenje\n_START_PARAGRAPH_\nOdlikoval se je v bojih proti krimskim Tatarom leta 1774 in leta 1782 v Kubanski dolini. Leta 1790 je sodeloval v zavzetju Ismaila, za kar je prejel red svetega Jurija 3. razreda in bil povi\xc5\xa1an v generalmajorja. A car Pavel ga je izob\xc4\x8dil v Kostromo in nato v petropavlovski zapor. Leta 1801 je postal ataman donskih Kozakov in premaknil koza\xc5\xa1ko prestolnico v Novo\xc4\x8derkask. Sodeloval je v kampanji leta 1806 proti Francozom in v vojni proti Turkom leta 1808 in 1809. Pozneje se je vrnil nazaj domov in vodil lokalno koza\xc5\xa1ko administracijo._NEWLINE_Leta 1812 je poveljeval koza\xc5\xa1kemu korpusu, ki je bil v sestavi 2. zahodne armade. V bitki za Borodino se je odlikoval, ko je 7. septembra 1812 bo\xc4\x8dno napadel francoske polo\xc5\xbeaje. Med celotno kampanjo leta 1812 je mobiliziral preko 20.000 donskih Kozakov in jih uporabil za nadlegovanje umikajo\xc4\x8dih Francozov._NEWLINE_Po vojni je spremljal carja Aleksandra v London, kjer mu je mesto podarilo zlato sabljo in Univerza v Oxfordu \xc4\x8dastni doktorat._NEWLINE_Do smrti je \xc5\xbeivel v Novo\xc4\x8derkasku, kjer je ustanovil \xc5\xa1olo in vodil lokalno upravo.'